LANGELAND: Et nyt projekt for unge uden uddannelse eller job er på vej på Langeland, hvor Den Europæiske Socialfond under EU har bevilget 4,1 millioner kroner. Projektet er lige nu ved at blive sat i søen.

I første omgang vil de unge få et klubtilbud eller et andet tilbud i dagtimerne. Her vil de kunne få hjælp til de udfordringer og problemer, de hver især står med, og der vil desuden være mulighed for hjælp fra lokalpsykiatrien og misbrugsbehandlingen.

- Vi har løstkøbt medarbejdere fra de to steder i Svendborg en dag om ugen, så de kommer til Langeland og taler med de unge, som har brug for det, fortæller jobcenterchef Torben Lønberg fra Langeland Kommune.

I projektet indgår desuden Skovsgaard Gods som samarbejdspartner med et tilknyttet praktikforløb på 13 uger som udgangspunkt.

- Det har taget et års tid fra begyndelsen af projektudformningen, til vi er nået i mål. Umiddelbart lyder det som lang tid, men det er det ikke. Vi har været i løbende kontakt med konsulenter i regionen og rettet projektet til, nævner Torben Lønberg, som er formelt projektejer, mens Jeff Deleuran Hansen bliver projektleder.

Projektet hedder "Handlekompetente Unge", og målet er at få tilført de unge så meget personligt overskud, at de efterfølgende vil kunne begynde på en uddannelse.